Καθεδρικός Ναός Αγίας Τριάδας Μανχάταν

Ο Καθεδρικός Ναός Αγίας Τριάδας Μανχάταν είναι Ελληνορθόδοξος ναός νεοβυζαντινού αρχιτεκτονικού ύφους. Βρίσκεται στους αριθμούς 319–337 της 74ης Οδού της Άνω Ανατολικής πλευράς του Μανχάταν, στην πόλη της Νέας Υόρκης. Λειτουργεί ως ο καθεδρικός ναός της Ελληνικής Ορθόδοξης Αρχιεπισκοπής Αμερικής και ως έδρα του εκάστοτε Αρχιεπισκόπου Αμερικής.

Θεμελιώθηκε το 1931 και υπήρξε η δεύτερη ελληνική ορθόδοξη εκκλησία στην Αμερική, η πρώτη στην πόλη της Νέας Υόρκης και η μεγαλύτερη Ανατολική Ορθόδοξη Εκκλησία στο δυτικό ημισφαίριο.

 Δράση 
Ο Καθεδρικός Ναός λειτουργεί ως ενορία 800 περίπου οικογενειών. 

Στον ναό τελείται τακτικά και μεταδίδεται μέσω τηλεόρασης η Θεία Λειτουργία, ενώ λειτουργεί Κυριακάτικο κατηχητικό και καθημερινό απογευματινό σχολείο, καθώς και η Σχολή του Καθεδρικού Ναού, όπου καλύπτεται ως και η όγδοη τάξη (8th grade). Ακόμα, στην εκκλησία γίνεται μελέτη της Αγίας Γραφής.

 Ιστορία 
Το 1891, η ελληνορθόδοξη ενορία της Αγίας Τριάδας είχε ως χώρο συνάθροισης ένα τμήμα μιας Ευαγγελικής εκκλησίας στη Δυτική 53η Οδό, για τον οποίον παρείχε ενοίκιο των 50 δολαρίων τον μήνα (1,600 δολάρια με τωρινούς όρους). Αυτός ήταν ο δεύτερος ελληνορθόδοξος τόπος λατρείας στην Αμερική και ο πρώτος στην πόλη της Νέας Υόρκης.

Το 1904 η ενορία μεταφέρθηκε σε έναν γοτθικής αρχιτεκτονικής ναό της Επισκοπικής Εκκλησίας (Episcopal Church) στην Ανατολική 72η Οδό, αρ. 153. Το 1927, η εκκλησία αυτή καταστράφηκε από πυρκαγιά.

Δύο έτη αργότερα, αγοράστηκε το οικόπεδο στους αριθμούς 319–337 της 74ης Οδού της Άνω Ανατολικής πλευράς του Μανχάταν και σταδιακά κατασκευάστηκε ο σημερινός Καθεδρικός Ναός νεοβυζαντινού ύφους, που κόστισε συνολικά 577.000 δολάρια (12,400,000 $ σε σημερινούς όρους). Το 1926, η υψίφωνος Μαρία Κάλλας βαπτίστηκε στον ανεγειρόμενο ναό.

Ο ακρογωνιαίος λίθος του ναού τέθηκε στις 14 Σεπτεμβρίου του 1931 από την Πρώτη Κυρία των ΗΠΑ, Έλινορ Ρούζβελτ και η ενορία της Αγίας Τριάδας μεταφέρθηκε στη σημερινή της θέση στις 4 Μαρτίου 1932. Ο τότε Αρχιεπίσκοπος Αμερικής Αθηναγόρας, μετέπειτα Οικουμενικός Πατριάρχης Κωνσταντινουπόλεως, καθαγίασε τον Καθεδρικό Ναό στις 22 Οκτωβρίου 1933, χαρακτηρίζοντάς τον «Καθεδρικό Ναό όλου του Ελληνισμού στην Αμερική». Το 1949 ιδρύθηκε η Καθεδρική Σχολή. Ο Ναός χαρακτηρίστηκε ως Αρχιεπισκοπικός Καθεδρικός Ναός το 1962.

Το 2001, ο δημοσιογράφος και πρώην πολιτικός σύμβουλος Τζωρτζ Στεφανόπουλος και η κωμική ηθοποιός Αλεξάντρα Γουέντγουορθ παντρεύτηκαν στον καθεδρικό ναό.

Στον ναό ενθρονίζεται και ο εκάστοτε Αρχιεπίσκοπος Αμερικής.

 Αρχιτεκτονική 
Το εξωτερικό του ναού απαρτίζεται από κόκκινο τούβλο και ασβεστόλιθο, αισθητικού ύφους «ρομανέσκ». Αρχιτέκτονες του ναού ήταν οι Κερ Ρέινσφορντ (Kerr Rainsford), Τζον Α. Τόμσον (John A. Thompson) και Τζέραλντ Α. Χολμς (Gerald A. Holmes). Το εσωτερικό της εκκλησίας φέρει βυζαντινά ψηφιδωτά και εισαγόμενες ιταλικές υαλογραφίες· οι τοίχοι, οι κολώνες και η Αγία Τράπεζα απαρτίζονται από μάρμαρο μποτιτσίνο. Η αγιογράφηση του τρούλου φιλοτεχνήθηκε από τον Γεώργιο Γκλιάτα, μαθητή του αγιογράφου Φώτη Κόντογλου.

 Παραπομπές 

 Εξωτερικοί σύνδεσμοι 

 Ιστοσελίδα του Καθεδρικού Ναού
 Ιστοσελίδα Αρχιεπισκοπής Αμερικής - Καθεδρικός Ναός

Κατηγορία:Εκκλησίες στις Ηνωμένες Πολιτείες
Κατηγορία:Εκκλησιαστικά κτίρια με τρούλους
Κατηγορία:Ελληνική Ορθόδοξη Αρχιεπισκοπή Αμερικής